Fagyállóval mérgeztek meg több macskát Ivádon
Az egri állatkórház Ismeretlen tettes ellen feljelentést tett a rendőrségen.
Az elmúlt napokban a Heves megyei Ivádon, a Hunyadi úti portákon több házimacska is elpusztult, írta a Heol.

Több cicát az egri állatkórházba szállítottak vizsgálatra, a vér- és vizeletvizsgálatból pedig megállapították, hogy mérgezés történt. Minden jel szerint fagyálló folyadékot kevertek a kihelyezett csali ételekbe, s az végzett az állatokkal.

Nagypál Dóra helyi lakos a portálnak elmondta, hogy nekik két cicájuk pusztult el néhány nap alatt. Az egyiket az Egri Imperiál Állatkórházba szállították vizsgálatra, ahol megállapították, hogy mérgezés történt. A macska infúziót kapott, ellátták gyógyszerekkel, s azt kérték, ha nem javul az állapota, jelentkezzenek újra. Erre már nem volt lehetőségük, mert az állat néhány órán belül elpusztult.

  Másik házi kedvencük rá egy-két napra hasonló tünetekkel múlt ki

– mondta a hölgy.

A rendőrségen is bejelentést tettek, ahol azt a választ kapták, hogy próbáljanak meg bizonyítékokat szerezni.

A portál információi szerint az egri állatkórház ismeretlen tettes ellen feljelentést tett a rendőrségen. Az ivádi önkormányzat vezetése azt kérte a helyiektől, ha a portájukon  idegen macskát találnak, próbálják megkeresni a gazdáját, s ne az állatok elpusztítása legyen a céljuk.
Mozaik